**Bəyalı Xanalı oğlu Ataşov** — Azərbaycan Kooperasiya Universitetinin elm və innovasiyalar üzrə prorektoru, iqtisad elmləri doktoru, professor, əməkdar elm xadimi.

Həyatı
------

16 iyul 1946 - cı ildə anadan olmuş, 1964 - cü ildə 34 saylı İmişli dəmir yolu orta məktəbi, 1970 - ci ildə D. Bünyadzadə ad. Azərbaycan Xalq Təsərrüfatı İnstitutunun (indiki Azərbaycan Dövlət İqtisad Universitetinin) uçot – iqtisad fakültəsini bitirmişdir.

1970-1974-cü illərdə (hərbi xidmətdə olduğu 1 il istisna olmaqla) yaşadıqları İmişli rayonu Həzi Aslanov ad. kolxozda baş mühasib işləmişdir. 1975–1987–ci illərdə respublikanın Ət və Süd Sənayesi Nazirliyinin qabaqcıl sənaye müəssisələrində rəhbər vəzifələrdə çalışmışdır.

1987 - ci ilin mart ayından hal- hazıra kimi Azərbaycan Mərkəzi Kooperativlər İttifaqı ("Azərittifaq") sistemində işləyir. Burada Ət tədarükü və satışı üzrə respublika kontorunda direktor, mərkəzi aparatın kənd təsərrüfatı məhsullarının tədarükü, emalı və satışı üzrə birlikdə baş direktor, xarici ticarət birliyində baş direktor, maliyyə - iqtisad idarəsində rəis vəzifələrində çalışmışdır. 2011–ci ilin avqust ayından indiyə kimi Azərbaycan Kooperasiya Universitetinin elm və innovasiyalar üzrə prorektorudur.

Zəngin maliyyə - uçot, istehsalat və təşkilati - idarəetmə təcrübəsinə malik olan, gənc yaşlarından elmi axtarışlara böyük maraq göstərən praktik - tədqiqatçı B. X. Ataşov 1989 - cu ildə "Ət-süd altkompleksinin inkişafı və onun iqtisadi səmərəsinin yüksəldsilməsi (Azərbaycan SSR materialları əsasında)" mövzusunda namizədlik, 2002 - ci ildə isə "Azərbaycan Respublikası ərzaq kompleksinin formalaşmasının və inkişafının təşkilati - idarəetmə problemləri" mövzusunda doktorluq dissertasiyaları müdafiə etmişdir. Azərbaycan Respublikası Prezidenti yanında Ali Attestasiya Komissiyasının müvafiq qərarları ilə ona dosent və professor elmi adları verilmişdir.

Müstəqil Azərbaycanda ərzaq kompleksinin inkişafı və ərzaq təhlükəsizliyi problemlərini araşdıran ilk tədqiqatçılardandır. Doktorluq dissertasiyasında irəli sürülmüş təklif və tövsiyələri vaxtilə beynəlxalq təşkilatların iştirakı ilə respublikamızın aqrar bölməsində həyata keçirilmiş "Kənd təsərrüfatında regional islahatlar", "Özəlləşdirilmiş kənd təsərrüfatı müəssisələrinin təşkili", "Kənd təsərrüfatının inkişafı və kreditləşdirilməsi" kimi pilot layihələrdə qismən istifadə edilmişdir.

Uzun müddət elmi - pedaqoji fəaliyyətini Azərbaycan Kooperasiya Universitetinin "Maliyyə" kafedrasında davam etdirən, həmçinin bir sıra elm ocaqları ilə sıx əməkdaşlıq edən B.X.Ataşov 7 monoqrafiyanın, ali məktəblər üçün 5 dərslik və dərs vəsaitlərinin, çoxsaylı tədris proqramları, metodik göstərişlər və tövsiyələrin, 120 – dən artıq elmi məqalələrin müəllifidir.

Gənc iqtisadçı alimlərin yetişdirilməsində və hazırlanmasında fəal iştirak edən B.X.Ataşov Azərbaycan İqtisadçılar İttifaqının, Azərbaycan Kooperasiya Universitetinin böyük elmi şurasının və dissertasiyaların müdafiəsini keçirən bir sıra birgə ixtisaslaşdırılmış şuraların üzvü və həmsədri olmuşdur. Hazırda Azərbaycan Dövlət Aqrar Universiteti və Azərbaycan Kooperasiya Universitetinin ED 2.42 fəlsəfə doktoru və elmlər doktoru dissertasiyalarının müdafiəsini keçirən birgə şuranın sədr müavinidir.

35 illik elmi – tədqiqat və elmi – pedaqoji staja malik B.X.Ataşovun bilavasitə elmi rəhbərliyi altında indiyə kimi 18 nəfər iddiaçı iqtisad üzrə fəlsəfə doktoru, 3 nəfər elmlər doktoru elmi dərəcəsi almaq üçün dissertasiya müdafiə etmişlər. Hazırda 2 nəfər elmlər doktoru elmi dərəcəsi iddiasında olan dissertantın elmi məsləhətçisi, 5 nəfər fəlsəfə doktoru elmi dərəcəsi iddiasında olan doktorant və dissertantların elmi rəhbəridir. Bunlardan 3 nəfərin dissertasiyaları müdafiə ərəfəsindədir. O, həmçinin xeyli sayda magistrin dissertasiya işlərinin elmi rəhbəri olmuşdur.

Bundan əlavə, digər iddiaçılar tərəfindən müxtəlif illərdə müdafiəyə təqdim edilmiş xeyli sayda fəlsəfə doktoru və elmlər doktoru dissertasiyalarının rəsmi opponenti və rəyçisi olmuş, bir çox monoqrafiya, dərslik və dərs vəsaitlərinin, tədris proqramlarının hazırlanıb nəşr edilməsində elmi redaktor və rəyçi kimi iştirak etmişdir.

B.X.Ataşovun elmi məsləhətçisi və opponenti olduğu gənc alimlərin böyük bir qismi hal-hazırda ölkəmizin müxtəlif nüfuzlu elm ocaqlarında elmi – pedaqoji fəaliyyətlərini uğurla davam etdirirlər.

Çalışdığı Azərbaycan Kooperasiya Universitetinin "Maliyyə" kafedrasının professoru qismində tədris metodikasının incəliklərinə dərindən bələd olan B.X.Ataşovun bakalavrlara və magistrlərə ixtisas fənləri üzrə oxuduğu mühazirələri, keçirdiyi məşğələ dərslərini dinləyicilər həmişə maraqla qarşılayıblar.

Bir mütəxəssis kimi Təhsil Nazirliyi tərəfindən ölkənin ali təhsil müəssisələrinin akkreditasiyası yoxlamalarına da zaman – zaman cəlb edilir.

Azərbaycan Kooperasiya Universitetinin təsisçi olduğu və Azərbaycan Respublikası Prezidenti yanında Ali Attestasiya Komissiyasının reyestrinə daxil edilmiş "Kooperasiya" elmi – praktik jurnalının baş redaktorunun müavini, Rusiya Kooperasiya Universitetinin "Фундаментальные и прикладные исследования кооперативного сектора экономики" adlı elmi-nəzəri jurnalının, Azərbaycan Respublikası Elm və Təhsil Nazirliyinin "Peşə təhsili və insan kapitalı" elmi-praktiki, metodiki jurnalının, Kənd Təsərrüfatı Nazirliyinin Aqrar Tədqiqatlar Mərkəzinin "Kənd Təsərrüfatının iqtisadiyyatı" elmi-praktik jurnalının redaksiya heyətlərinin üzvü kimi də onun səmərəli fəaliyyəti qeyd olunmalıdır.

Dövrü mətbuatda, eləcə də müxtəlif səviyyələrdə keçirilən respublika və beynəlxalq elmi - praktik konfranslarda, simpoziumlarda, seminarlarda ölkəmizin iqtisadiyyatının aktual problemlərinə dair müntəzəm olaraq maraqlı ideya və təkliflərlə çıxış edir.

19 yanvar 2010 – cu ildən "Azərittifaq"ın idarə heyətinin üzvüdür.

1982 - 1986 - cı illərdə İmişli şəhər və Bakı şəhəri Nərimanov rayon Xalq Deputatları Sovetlərinin deputatı olmuşdur.

İngilis dilini lüğətlə tərcümə edir, azərbaycan, rus və türk dillərini sərbəst bilir.

Ailəlidir, iki oğlu, dörd nəvəsi və bir nəticəsi var.

Mükafatları
-----------

* 1970 - ci ildə SSRİ Ali Soveti Rəyasət Heyətinin Fərmanı ilə V. İ. Leninin anadan olmasının 100-illiyi münasibətilə "Əmək rəşadətinə görə" yubiley medalı.
* 2006 - cı ildə İyirminci çağırış Azərittifaq Şurasınm dördüncü yığıncağının qərarı ilə "Azərbaycan Respublikasının Kooperasiya əlaçısı" adı ilə təltif edilmişdir.
* 2010-cu ildə "Qızıl qələm" mükafatı.
* 2014-cü ildə Azərbaycan Respublikası Prezidentinin 2014-cü il sərəncamı ilə "Tərəqqi" medalı ilə təltif olunub.
* 2016 - cı il 18 iyul tarixində "Azərittifaq" sistemində uzunmüddətli səmərəli əmək və elmi – pedaqoji fəaliyyəti, ali təhsilli mütəxəssis kadrların və iqtisadçı alimlərin hazırlanmasında xidmətləri və anadan olmasının 70 illiyi nəzərə alınaraq Azərittifaqın idarə heyətinin 33 saylı qərarı ilə "Fəxri kooperator" döş nişanı ilə təltif edilmişdir.
* Azərbaycan Respublikası Prezidentinin 4 oktyabr 2016-cı il sərəncamı ilə "Əməkdar elm xadimi" fəxri adına layiq görülmüşdür.

Bəyalı Ataşovun çap olunmuş monoqrafiya və dərslikləri
------------------------------------------------------

1. Yeni təsərrüfatçılıq şəraitində Azərbaycan Respublikası rayon aqrar – sənaye komplekslərinin struktur dəyişikliklərinin idarə olunmasının iqtisadi – riyazi modelləri. Monoqrafiya (rus dilində). Bakı, "Azərnəşr", 1993, 12,0 ç.v.

2. Bazar iqtisadiyyatına keçid şəraitində Azərbaycan Respublikası aqrar – sənaye kompleksinin idarə olunmasının iqtisadi mexanizmi. Monoqrafiya (rus dilində, Ş.Ə.Cəbrayılovla həmmüəllif). Bakı, "Azərnəşr", 1993, 15,5 ç.v.

3. Azərbaycanın ərzaq kompleksi. Monoqrafiya (rus dilində). Bakı, "Azərnəşr", 1995, 12,5 ç.v.

4. Marketingin idarə edilməsi. Dərs vəsaiti. Bakı, "Təfəkkür", 1997, 2,0 ç.v. (həmmüəlif).

5. Ərzaq təhlükəsizliyinin aktual problemləri. Monoqrafiya. Bakı,"Elm", 2005, 21,0 ç.v.

6. Müəssisələrin maliyyəsi.Ali məktəblər üçün dərslik. Bakı,"Kooperasiya",2009, 21,0 ç.v.

7. İdarəetmə elmi və rəhbər əməyi. Monoqrafiya. Bakı, "Elm", 2011, 11,2 ç.v.

8. Maliyyə nəzəriyyəsi. Ali məktəblər üçün dərslik. Bakı,"Kooperasiya", 2014, 40,5 ç.v.

9. Maliyyə bazarları. Ali məktəblər üçün dərslik. Bakı,"Kooperasiya", 2016, 31,0 ç.v.

10. Aqrar sahədə struktur və səmərəlilik problemləri (nəzəriyyə və praktika). Monoqrafiya. Bakı, "Kooperasiya", 2017, 33,5 ç.v.

11. "Siğorta işi". Ali məktəblər üçün dərslik. Ə.Ə.Ələkbərov və N.N.Xudiyevlə birlikdə. Bakı,"Kooperasiya" nəşriyyatı, 2018, 416 s. 26 ç.v.

12. Kooperasiya hərəkatı: təkamülü, mövcud durumu və inkişaf meyilləri. (Eldar Quliyev və Elmidar Ələkbərovla birlikdə). Bakı,"Kooperasiya" nəşriyyatı, 2021, 21,5 ç.v.

İstinadlar
----------

1. ↑  "Prezident universitet işçilərini təltif etdi". 2014-12-23 tarixində orijinalından arxivləşdirilib. İstifadə tarixi: 2015-09-11.

Mənbə
-----

* Ataşov Bəyalı Xanalı oğlu Arxivləşdirilib 2015-02-02 at the Wayback Machine